ລມຕ ການເງິນຮ່ວມຕິດຕາມທ່ານຮອງນາຍົກ ດຣ. ບຸນປອນ ບຸດຕະນະວົງ ເຄື່ອນໄຫວຢ້ຽມຢາມ ສສ ຫວຽດນາມ
ໃນລະຫວ່າງວັນທີ 5-10 ເດືອນຕຸລາ ປີ 2014, ທ່ານ ດຣ. ລຽນ ທີແກ້ວ ລັດຖະມົນຕີວ່າການ
ກະຊວງການເງິນ ໄດ້ຮ່ວມຕິດຕາມ ທ່ານ ດຣ. ບຸນປອນ ບຸດຕະນະວົງ ກຳມະການກົມການເມືອງ
ສູນກາງພັກ, ຮອງນາຍົກລັດຖະມົນຕີ, ຜູ້ຊີ້ນຳວຽກງານເສດຖະກິດມະຫາພາກ ແລະ ການບໍລິການ
ພ້ອມດ້ວຍຄະນະ ໄດ້ເດີນທາງໄປຢ້ຽມຢາມ ແລະເຮັດວຽກຢູ່ ສສ ຫວຽດນາມ ຢ່າງເປັນທາງການ
ຊຶ່ງຮ່ວມຕິດຕາມທ່ານຮອງນາຍົກ ເຄື່ອນໄຫວຢ້ຽມຢາມ ສສ ຫວຽດນາມ ໃນຄັ້ງນີ້ຍັງມີ ທ່ານ ສົມດີ
ດວງດີ ລັດຖະມົນຕີວ່າການກະຊວງແຜນການແລະການລົງທຶນ ອີກດ້ວຍ.
ໃນການຢ້ຽມຢາມ ສສ ຫວຽດນາມ ໃນຄັ້ງນີ້ ທ່ານຮອງນາຍົກລັດຖະມົນຕີ ແລະ ຄະນະ ໄດ້ພົບປະ
ເຮັດວຽກນຳຄະນະຜູ້ແທນກະຊວງແຜນການ-ການລົງທຶນ ສສ ຫວຽດນາມ ນຳໂດຍທ່ານ ບຸຍ ກວາງ
ວິງ ລັດຖະມົນຕີວ່າການກະຊວງແຜນການ-ການລົງທຶນ ເຊິ່ງໄດ້ປຶກສາຫາລື ແລະ ແລກປ່ຽນບົດຮຽນ
ກ່ຽວກັບ ການສ້າງແຜນ ແລະ ການຄຸ້ມຄອງການລົງທຶນຂອງລັດ (ຫົວຂໍ້ໃໝ່), ນະໂຍບາຍການດຶງດູດ
ການລົງທຶນ ຂອງຕ່າງປະເທດ ເປັນຕົ້ນນະໂຍບາຍກ່ຽວກັບ ການພັດທະນາການລົງທຶນຂອງຕ່າງປະເທດ
ທີ່ມີຄຸນນະພາບ ແລະ ຍືນຍົງ, ກົນໄກການບໍລິການປະຕູດຽວ ສໍາລັບການລົງທຶນຂອງເອກະຊົນທັງພາຍ
ໃນ ແລະ ຕ່າງປະເທດ, ນະໂຍບາຍສະໜັບສະໜູນການລົງທຶນຂອງຕ່າງປະເທດ ທີ່ບໍ່ແມ່ນພາສີ-ອາກອນ
ລວມທັງນະໂຍບາຍ ເຊົ່າ-ຊື້ ຫລື ສໍາປະທານທີ່ດິນ ສຳລັບນັກລົງທຶນຕ່າງປະເທດ, ການກະຈາຍອຳນາດ
ໃຫ້ທ້ອງຖິ່ນ ໃນການພິຈາລະນາອະນຸມັດການລົງທຶນ ຂອງເອກະຊົນ ແລະ ກົນໄກການປະສານສົມທົບ
ລະຫວ່າງສູນກາງ ແລະ ທ້ອງຖິ່ນ.
ຫລັງຈາກນັ້ນ, ຄະນະຜູ້ແທນລາວ ກໍໄດ້ພົບປະປຶກສາຫາລືກັບຄະນະຜູ້ແທນກະຊວງການເງິນ ສສ
ຫວຽດນາມ ນຳໂດຍທ່ານ ດິ່ງ ຕຽນ ຢຸ້ງ ລັດຖະມົນຕີວ່າການກະຊວງການເງິນ ກ່ຽວກັບວຽກງານການຄຸ້ມ
ຄອງລາຍຮັບ-ລາຍຈ່າຍ, ການຈໍາໜ່າຍພັນທະບັດຂອງລັດຖະບານ, ການຫັນຊັບສິນເປັນທຶນ, ການແກ້ໄຂ
ໜີ້ສິນ, ບົດຮຽນເລື່ອງການຫັນ 3 ຂະແໜງສາຍຕັ້ງ ( ຄັງເງິນ, ພາສີ ແລະ ອາກອນ) ຂຶ້ນກັບສາຍຕັ້ງຂອງ
ກະຊວງການເງິນ ແລະ ການຫັນ 3 ຂະແໜງດັ່ງກ່າວ ເປັນທັນສະໄໝ.
ທ່ານຮອງນາຍົກລັດຖະມົນຕີ ໄດ້ສະແດງຄວາມຂອບໃຈ ແລະ ເຫັນໄດ້ຄວາມຈິງໃຈຕໍ່ຄະນະນຳຂອງ 2 ກະ
ຊວງ ສສ ຫວຽດນາມ ທີ່ໄດ້ໃຫ້ການຕ້ອນຮັບ ແລະ ແບ່ງປັນບົດຮຽນອັນລ້ຳຄ່າໃຫ້ຄະນະຝ່າຍລາວຄັ້ງນີ້ ພ້ອມ
ທັງສະເໜີໃຫ້ກະຊວງແຜນການ-ການລົງທຶນ ແລະ ກະຊວງການເງິນ ຂອງ ສສ ຫວຽດນາມ ສືບຕໍ່ໃຫ້ການ
ຮ່ວມມືຊ່ວຍເຫລືອ ແລະ ແບ່ງປັນບົດຮຽນໃຫ້ແກ່ຝ່າຍລາວຢ່າງເປັນປະຈຳ ແລະ ສະເໜີໃຫ້ສອງຝ່າຍ ລາວ-
ຫວຽດນາມ ສືບຕໍ່ຄົ້ນຄວ້າແຕ່ລະບັນຫາໃຫ້ເລິກເຊິ່ງ ດ້ວຍຫລາຍຮູບການ ແລະ ຫລາຍວິທີ ເພື່ອໃຫ້ທັນກັບ
ທຸກສະພາບການທີ່ມີການປ່ຽນແປງ ແຕ່ລະໄລຍະຢ່າງວ່ອງໄວ ແລະ ປະສິດທິຜົນ./.